ศุลกากรเร่งตรวจภาษีเป็น31ส.ค.
ศุลกากรหั่นเวลาโครงการตรวจสอบการเสียภาษีให้ผู้ประกอบการ เร่งเร็วขึ้นภายใน 31 ส.ค.นี้
8 ส.ค. 2560

ศุลกากรหั่นเวลาโครงการตรวจสอบการเสียภาษีให้ผู้ประกอบการ เร่งเร็วขึ้นภายใน 31 ส.ค.นี้
นายกุลิศ สมบัติศิริ อธิบดีกรมศุลกากร เปิดเผยว่า กรมศุลกากรได้ปรับลดเวลาการเข้าร่วมโครงการตรวจสอบการเสียภาษีอากรให้กับ ผู้ประกอบการลง โดยผู้ประกอบการสามารถเข้าร่วมโครงการได้ถึงวันที่ 31 ส.ค.นี้เท่านั้น จากเดิมสิ้นสุดวันที่ 31 ธ.ค. 2560 เนื่องจากกรมศุลกากรต้องมีการเตรียมความพร้อมในการปฏิบัติเพื่อให้เป็นไปตามพระราชบัญญัติ (พ.ร.บ.) ศุลกากร พ.ศ. 2560 ซึ่งได้ประกาศลงในราชกิจจานุเบกษา เมื่อวันที่ 17 พ.ค. 2560 และจะมีผลบังคับใช้เมื่อพ้นกำหนด 180 วันนับแต่วันที่มีการประกาศในราชกิจจานุเบกษา หรือในเดือน พ.ย.นี้
ทั้งนี้ โครงการตรวจสอบการเสียภาษีอากรให้กับผู้ประกอบการนั้น จะมีเจ้าหน้าที่ส่งหนังสือแจ้งให้ผู้ประกอบการที่สุจริตแต่อาจชำระค่าภาษีอากรไม่ครบถ้วนได้ทบทวนตนเองตามประเด็นข้อสงสัยที่เจ้าหน้าที่กรมศุลกากรมีหนังสือแจ้งให้ทราบ เพื่อจะได้ไปชำระค่าภาษีอากรที่ขาดให้ครบถ้วนด้วยความสมัครใจตามประเด็นที่เจ้าหน้าที่ได้ตรวจสอบ
อย่างไรก็ตาม หากไม่ปรากฏพยานหลักฐานว่ากระทำการโดยทุจริต ผู้ประกอบการที่เข้าร่วมโครงการจะได้รับการพิจารณาคดีโดยการผ่อนผันการปรับ และไม่ต้องเสียเงินเพิ่มในอัตรา 1% ต่อเดือนของค่าอากรที่นำมาชำระ
อย่างไรก็ดี ผู้ประกอบการที่สนใจเข้าร่วมโครงการ สามารถแจ้งความประสงค์เป็นลายลักษณ์อักษร โดยมีหนังสือแจ้งความประสงค์พร้อมนำเอกสารที่เกี่ยวข้องมาให้เจ้าหน้าที่ตรวจสอบ ณ สำนักตรวจสอบอากร กรมศุลกากร ภายในวันที่ 31 ส.ค. 2560
นายกุลิศ กล่าวว่า ศุลกากรเร่งเพิ่มประสิทธิภาพการเก็บภาษีปีงบประมาณ 2560 ให้ได้ตามเป้าหมาย 1.05 แสนล้านบาท โดยการอุดช่องรั่วไหล 3 ด้าน ได้แก่ 1.การสำแดงราคาต่ำกว่าเป็นจริง 2.การนำเข้าเป็นเท็จ และ 3.การนำเข้าน้ำหนักเกินโดยแจ้งต่ำกว่าเป็นจริง สำหรับกลุ่มสินค้าที่ตรวจสอบพิเศษ ได้แก่ กลุ่มเหล็ก รถยนต์ เครื่องจักร ไอที และผลิตภัณฑ์พลาสติก ซึ่งถือมีการเสียภาษีไม่ถูกต้องจำนวนมาก